**Изх. № 54-00-12**

***София, 25 април 2018 г.***

Министерството на външните работи на Република България поднася своите почитания на Дипломатическите мисии, Консулските представителства и Представителствата на Международните организации, акредитирани в Република България и има честта да предостави следната информация относно издаването на лични карти на членовете на персонала на мисиите и представителствата и членовете на техните семейства:

Министерството на външните работи, дирекция „Държавен протокол”, ще приема, считано от 1 май 2018 г. вербални ноти-искания и формуляри на заявления за издаване на „карта на обслужващ персонал” с приложен към тях *платежен документ* за платена такса за издаване на картата. Размерът на таксата възлиза на *40(четиридесет*) *лева* и може да се преведе по банкова сметка:

*IBAN BG 71* BNBG 96613000146201 в Българската народна банка (БНБ).

Бенефициент/Титуляр на сметката: Министерство на вътрешните работи.

Заплащането на таксата се отнася само за картите на обслужващия персонал, като за другите видове карти, издавани от Министерството на външните работи, а именно: „дипломатическа карта”, „консулска карта” и „карта на административно-технически персонал”, режимът остава непроменен и за издаването им не се събират такси.

Министерството на външните работи, дирекция „Държавен протокол” се ползва от случая за да обърне внимание на почитаемите мисии и представителства също и на някои обстоятелства относно издаването на всички видове лични карти, упоменати по-горе, както следва:

- Вербалната нота-искане за издаване на карта трябва изрично да съдържа *информация за срока на акредитация (начална и крайна дата на назначението)* на съответния служител в мисията или представителството. *Личната карта ще бъде издадена с валидност за срока на акредитацията, но за не повече от 5(пет) години.* При липса на информация за срок на акредитация, документите за издаване на карта ще бъдат върнати за отстраняване на пропуска.

**ДО**

**ДИПЛОМАТИЧЕСКИТЕ МИСИИ, КОНСУЛСКИТЕ ПРЕДСТАВИТЕЛСТВА И**

**ПРЕДСТАВИТЕЛСТВАТА НА МЕЖДУНАРОДНИТЕ ОРГАНИЗАЦИИ,**

**АКРЕДИТИРАНИ В РЕПУБЛИКА БЪЛГАРИЯ**

**СОФИЯ**

- Нотата–искане за издаване на карта е необходимо да съдържа още и информация за *дипломатическия ранг,* ако такъв е определен от изпращащата държава и наименование на длъжността, която служителят ще изпълнява. В нотата се посочват също и датата на пристигане/назначаване, крайна дата на изпълнение на функциите, на мястото на кого пристига новоназначеният служител, освен ако не е новооткрита длъжност, както и имена и родствена връзка на придружаващите го членове на семейството.

 На придружаващите членове на семейството се издават карти от същия вид и за същия срок на валидност, както на служителя-титуляр.

 Картите се издават в срок от 15 работни дни от получаване на искането. След изтичане на валидността им, се издават нови карти по описаната по-горе процедура, като в нотата-искане се посочва задължително срокът и основанието, на което се иска преиздаване на съответния вид карта.

 Картите се връщат при изтичане на срока на валидност с вербална нота и попълнен по образец формуляр за връщане на карта.

 Министерството на външните работи, дирекция „Държавен протокол” би желало да обърне внимание на уважаемите мисии и представителства върху необходимостта издадените карти да бъдат връщани в дирекцията преди окончателното отпътуване на членовете на техния персонал и членовете на техните семейства. Дирекция Държавен протокол си запазва правото да не издава карти на новопристигнали членове на персонала на Дипломатическите мисии, Консулските представителства и Представителствата на Международните организации, акредитирани в Република България и на членовете на техните семейства, ако предварително, по надлежния ред, не са били върнати картите на окончателно заминалите от страната техни предшественици.

 Министерството на външните работи любезно напомня, че подробна информация по горните въпроси се съдържа в Циркулярна нота № 04-01-11 от 3 януари 2017 г., изпратена на почитаемите мисии и представителства, както и че такава информация е публикувана в Протоколния справочник, на официалния сайт на Министерството на външните работи, на български и английски език.

 Министерството на външните работи на Република България, дирекция „Държавен протокол” учтиво би замолило почитаемите Дипломатически мисии да информират за съдържанието на тази нота Консулските представителства на своите страни в Република България.

 Министерството на външните работи на Република България се ползва от случая да поднови на Дипломатическите мисии, Консулските представителства и Представителствата на Международните организации, акредитирани в Република България, уверенията в отличната си към тях почит.